Bloem-begraafplaas se rioolkrisis uiteindelik opgelosRiool is orals te sien in die begraafplaas (Foto: Verskaf) Ná volgehoue druk van die VF Plus, het die Mangaung- metromunisipaliteit (Bloemfontein, Dewetsdorp, Soutpan, Van Stadensrus en Wepener) uiteindelik die nodige herstelwerk gedoen aan die groot rioollekkasie by die Memoriam-begraafplaas in Bloemfontein. “Weens die afwesigheid van toesig en instandhouding, het vullissakke en rioolwater in ŉ stormwaterkanaal beland wat deur die begraafplaas loop,” sê Adriaan de Bruyn, VF Plus-LP. “Hierdie vullis- en rioolbesoedelde water vloei uit in ŉ natuurlike spruit en uiteindelik na die Mockesdam, waarna dit vir menslike gebruik gesuiwer word.” De Bruyn sê die rioolbesoedeling aangrensend aan die begraafplaas het só erg geraak dat nabygeleë grafte in die grond weggesak het. “Die VF Plus het Saterdag die stadsbestuurder, adv. Tankiso Mea, sowel as die betrokke departementshoof vergesel na die plek waar die probleem is. Mea het onmiddellik opdrag gegee dat herstelwerk gedoen moet word.” Herstelwerk het reeds Saterdagmiddag begin en is teen Maandagoggend voltooi. Die mure van herinnering is geplunder (Foto: Verskaf) Maroela Media het vroeër berig die Memoriam-begraafplaas is nou reeds vir langer as ’n jaar met riool oorstroom, klaarblyklik weens die afwesigheid van toesig en instandhouding van die munisipaliteit. Behalwe daarvoor loop die grafte en grafstene deur onder vandale. De Bruyn het gesê die riool loop al van voor Augustus 2019 die begraafplaas in. Duisende liter riool het tussen die treinspoor en die begraafplaas geborrel en het in effek’n riooldam gevorm. Minstens drie voorstede se rioolwater het in die begraafplaas uitgeloop. Bekommerde inwoners van Bloemfontein het vroeër hul misnoeë oor die toestand van dié begraafplaas teenoor Maroela Media uitgespreek en talle klagtes is by die munisipaliteit ingedien van inwoners wat weens die rioolbesoedeling en vandalisme nie die grafte van hul geliefdes kon besoek nie.